การท่องเที่ยวในประเทศเกาหลีเหนือ

การท่องเที่ยวในประเทศเกาหลีเหนือ อยู่ภายใต้การควบคุมอย่างเข้มงวดโดยรัฐบาลเกาหลีเหนือ การท่องเที่ยวทั้งหมดได้รับการจัดการโดยสำนักงานการท่องเที่ยวของรัฐหลายแห่ง รวมถึงบริษัทการท่องเที่ยวระหว่างประเทศแห่งเกาหลี (KITC) บริษัทการท่องเที่ยวระหว่างประเทศด้านกีฬาแห่งเกาหลี (KISTC) บริษัทการท่องเที่ยวระหว่างประเทศด้านเทควันโดแห่งเกาหลี (KITTC) และบริษัทการท่องเที่ยวระหว่างประเทศสำหรับเยาวชนแห่งเกาหลี (KIYTC) นักท่องเที่ยวส่วนใหญ่เป็นชาวจีน ประมาณการใน ค.ศ. 2019 ระบุว่านักท่องเที่ยวชาวจีนมากถึง 120,000 คนได้เดินทางเยือนเกาหลีเหนือในปีที่ผ่านมา เทียบกับนักท่องเที่ยวจากประเทศตะวันตกที่น้อยกว่า 5,000 คน
เพื่อตอบสนองต่อการระบาดทั่วของโควิด-19 ในประเทศเกาหลีเหนือ เกาหลีเหนือปิดพรมแดนไม่รับนักท่องเที่ยวต่างชาติเมื่อ 22 มกราคม ค.ศ. 2020ณ เดือนเมษายน ค.ศ. 2021 ความเสียหายทางเศรษฐกิจที่เกิดขึ้นนั้นคาดการณ์ว่ามีมูลค่าอย่างน้อย 175 ล้านดอลลาร์สหรัฐ ในเดือนมกราคม ค.ศ. 2024 มีการประกาศว่ากลุ่มนักท่องเที่ยวชาวรัสเซียจะได้รับอนุญาตให้เข้าไปในประเทศ ซึ่งเป็นนักท่องเที่ยวกลุ่มแรกนับตั้งแต่การปิดพรมแดน ในเดือนกุมภาพันธ์ ค.ศ. 2025 เกาหลีเหนือเปิดการท่องเที่ยวให้กับชาวต่างชาติอีกครั้งหลังปิดประเทศไป 5 ปี โดยที่ยังไม่อนุญาตให้เดินทางไปยังกรุงเปียงยาง อย่างไรก็ตาม เพียงหนึ่งเดือนต่อมา เกาหลีเหนือก็ปิดพรมแดนอีกครั้ง
ประวัติศาสตร์และภาพรวม.
การท่องเที่ยวในเกาหลีเหนือเริ่มพัฒนาในช่วงทศวรรษ 1980 มีการก่อตั้งสำนักงานบริหารการท่องเที่ยวแห่งชาติเกาหลีเหนือและประเทศได้เข้าร่วมองค์การการท่องเที่ยวโลกแห่งสหประชาชาติ (UNWTO) โรงแรมช็องนย็อน ( ในภาษาเกาหลีแปลว่า 'เยาวชน') ซึ่งสร้างขึ้นเพื่อรองรับงานเทศกาลเยาวชนและนักเรียนโลกใน ค.ศ. 1989 เป็นที่พักขนาดใหญ่แห่งที่สี่ที่สร้างในเปียงยางนับตั้งแต่สงครามเกาหลีและเป็นแห่งแรกที่สร้างขึ้นโดยคำนึงถึงนักท่องเที่ยวชาวต่างชาติโดยเฉพาะ โรงแรมแห่งนี้ ซึ่งเป็นหนึ่งในโรงแรมที่เปิดดำเนินการมายาวนานที่สุดในประเทศ ยังคงได้รับการจัดอันดับว่า "พื้นฐาน" ในการสำรวจความเห็นของแขกที่ไม่ใช่ชาวเกาหลีใน ค.ศ. 2019 (มีการอ้างถึงปัญหาไฟดับและที่นอนแข็งรวมถึงปัจจัยอื่น ๆ ที่ทำให้ไม่น่าพัก) แม้สองชั้นบนสุดของโรงแรมจะได้รับการปรับปรุงใหม่ใน ค.ศ. 2017 โรงแรมนานาชาติยังกักโดซึ่งมี 47 ชั้นได้รับการรีวิวที่ดีกว่า สร้างโดยบริษัทรับเหมาก่อสร้างของฝรั่งเศสระหว่าง ค.ศ. 1986 ถึง 1992 แต่เปิดให้บริการใน ค.ศ. 1995 มีห้องพักหนึ่งพันห้องและร้านอาหารหมุนได้บนชั้นบนสุด ทำให้เป็นโรงแรมขนาดใหญ่ที่สุดและมีนักท่องเที่ยวต่างชาติเข้าพักมากที่สุด
โรงแรมและศูนย์พักผ่อนรยูกย็องนั้นโชคร้ายกว่า เริ่มก่อสร้างใน ค.ศ.1987 การก่อสร้างหยุดชะงักใน ค.ศ. 1992 เนื่องจากวิกฤตการณ์ทางเศรษฐกิจของประเทศหลังการล่มสลายของสหภาพโซเวียต การก่อสร้างกลับมาดำเนินการอีกครั้งใน ค.ศ. 2008 ภายนอกสร้างเสร็จใน ค.ศ. 2011 มีการประกาศเปิดบางส่วนใน ค.ศ. 2013 แต่ถูกยกเลิก และใน ค.ศ. 2024 รัฐบาลกำลังมองหาผู้ประกอบการกาสิโนที่เต็มใจจะสร้างอาคารให้แล้วเสร็จเพื่อแลกกับผลกำไรจากกาสิโน
โรงเรียนมัคคุเทศก์-ล่ามเปิดทำการในวันที่ 5 กุมภาพันธ์ ค.ศ. 1987 เพื่อฝึกอบรมมัคคุเทศก์ที่มีความเชี่ยวชาญในภาษาต่างประเทศ
ใน ค.ศ. 1998 ภูเขาคึมกัง ซึ่งตั้งอยู่ใกล้ชายแดนทางใต้เปิดให้ผู้มาเยือนชาวเกาหลีใต้และมีนักท่องเที่ยวชาวเกาหลีใต้เกือบสองล้านคนเดินทางมาเยือนระหว่าง ค.ศ. 1998 ถึง 2008 เขตท่องเที่ยวภูเขาคึมกัง ซึ่งบริหารร่วมกันโดยรัฐบาลเกาหลีเหนือและใต้ ก่อตั้งขึ้นใน ค.ศ. 2002 แต่การท่องเที่ยวของชาวเกาหลีใต้ไปยังเขตนี้ต้องหยุดชะงักลงหลังพลเมืองเกาหลีใต้ถูกทหารเกาหลีเหนือยิงเสียชีวิตที่นั่นใน ค.ศ. 2008 รัฐบาลเกาหลีเหนือประกาศแผนการรื้อถอนสิ่งอำนวยความสะดวกทั้งหมดที่สร้างโดยเกาหลีใต้ในเขตนี้ใน ค.ศ. 2019 และสิ่งอำนวยความสะดวกส่วนใหญ่ถูกรื้อถอนไปภายใน ค.ศ. 2024 การปิดสำนักงานบริหารเขตท่องเที่ยวภูเขาคึมกัง หน่วยงานหนึ่งของรัฐบาลเกาหลีเหนือ ถูกประกาศใน ค.ศ. 2024
ใน ค.ศ. 2001 เกาหลีเหนือสถาปนาความสัมพันธ์ทางทูตอย่างเป็นทางการกับประเทศสเปน และส่งคณะผู้แทนทางทูตไปยังสำนักงานใหญ่ของ UNWTO ในกรุงมาดริด เพื่อแสวงหาความรู้และพัฒนาความสัมพันธ์
ลานสุขารมณ์ประชาชนรึงรา สวนสนุกที่มีสถานแสดงโลมาบนเกาะรึงราในเปียงยาง เปิดทำการใน ค.ศ. 2012
นโยบายใหม่ของ "พย็องจิน" ถูกประกาศใน ค.ศ. 2013 โดยมีเป้าหมายเพื่อพัฒนาทั้งโครงการอาวุธนิวเคลียร์และเศรษฐกิจ รวมถึงการท่องเที่ยวด้วยแผนพัฒนาทั่วประเทศ ต่อจากนั้น เกาหลีเหนือได้ดำเนินการก่อสร้างโครงสร้างพื้นฐานด้านการท่องเที่ยวในช่วงไม่กี่ปีที่ผ่านมา: รีสอร์ตสกีมาซิกรย็องและศูนย์นันทนาการวัฒนธรรมน้ำพุร้อนยังด็อกเปิดให้บริการ ใน ค.ศ. 2013 และ 2019 ตามลำดับ
โครงการก่อสร้างรีสอร์ตริมชายหาดว็อนซัน-กัลมา (เขตท่องเที่ยวชายฝั่งว็อนซัน-กัลมา) ทางชายฝั่งตะวันออก ซึ่งหยุดชะงักและถูกทิ้งร้างมานาน โดยเริ่มก่อสร้างใน ค.ศ. 2018 มีแนวโน้มว่าจะเปิดในเดือนพฤษภาคม ค.ศ. 2025 ความสำเร็จของโครงการนี้ได้รับความสำคัญเป็นอันดับแรก แม้กระทั่งเหนือกว่าการบูรณะพื้นที่ที่ได้รับความเสียหายจากน้ำท่วมทางตอนเหนือของประเทศ ขนาดของโครงการบ่งชี้ว่ามีการวางแผนโดยคำนึงถึงนักท่องเที่ยวชาวจีนเป็นหลัก
โรงเรียนมัคคุเทศก์-ล่ามได้รับการยกสถานะเป็นวิทยาลัยการท่องเที่ยวเปียงยางในเดือนเมษายน ค.ศ. 2014 และหลักสูตรมัคคุเทศก์ถูกขยายออกไปพร้อมกับการฝึกอบรมด้านการจัดการการท่องเที่ยวและการบริหารการท่องเที่ยว โดยมีทางเลือกสำหรับการเรียนรู้ออนไลน์ การฝึกอบรมในต่างประเทศ 3-6 เดือนสำหรับอาจารย์ และอาจารย์ผู้มาเยือนจากต่างประเทศที่ให้การสอนด้านภาษาและการเฉพาะทางแก่นักศึกษาและอาจารย์ ใน ค.ศ. 2016 วิทยาลัยร่วมมือกับหน่วยงานเมกอิตแฮปเปิน (Make It Happen) และเริ่มรับครูอาสาสำหรับการสอนภาษาอังกฤษและภาษาจีนในระยะเวลา 1 หรือ 2 สัปดาห์
รัฐบาลยังมุ่งพัฒนาการท่องเที่ยวประเภทอื่น ๆ นอกเหนือจากการเที่ยวชมสถานที่สำคัญระดับชาติขั้นพื้นฐาน เช่น พันมุนจ็อม (สถานที่ลงนามสนธิสัญญาสงบศึก ค.ศ. 1953 ที่ยุติสงครามเกาหลี) นครพิเศษแคซ็องหรือนัมโพ โดยนำเสนอกิจกรรมทางเลือกอื่น ๆ เช่น การเข้าร่วมการแข่งขันเปียงยางมาราธอน (เปิดให้นักกีฬาอาชีพชาวต่างชาติตั้งแต่ ค.ศ. 2000 และนักกีฬาสมัครเล่นชาวต่างชาติตั้งแต่ ค.ศ. 2014) หรือทัวร์เล่นกระดานโต้คลื่น และใน ค.ศ. 2019 รัฐบาลได้หันมาให้ความสนใจกับการท่องเที่ยวเชิงการแพทย์: บริษัทแลกเปลี่ยนการท่องเที่ยวเพื่อการรักษาพยาบาลถูกก่อตั้งขึ้นในหรือก่อนเดือนธันวาคม ค.ศ. 2019 เล็กน้อยเพื่อจัดการการพัฒนาคลินิกสุขภาพที่มีเป้าหมายเพื่อนักท่องเที่ยว
ข้อมูลเมื่อ 2021[ [update]] มีการประมาณการว่าคิม จ็อง-อึนใช้เงิน 7,800 ล้านดอลลาร์สหรัฐไปกับการปรับปรุงโรงแรมและสิ่งอำนวยความสะดวกด้านการท่องเที่ยว ใน ค.ศ. 2023 เขาได้ออกกฎหมายว่าด้วยการ "ฟื้นฟู" การท่องเที่ยว
การเมืองเบื้องหลังการผลักดันการท่องเที่ยว.
อันเป็นผลมาจากวิธีการบังคับทางเศรษฐกิจระหว่างประเทศ เศรษฐกิจของประเทศจึงอยู่ในภาวะต้องการเงินตราต่างประเทศอย่างยิ่ง และการท่องเที่ยวเป็นหนึ่งในภาคเศรษฐกิจเพียงไม่กี่แห่งที่ยังคงไม่ได้รับผลกระทบ จากวิธีการบังคับของสหประชาชาติมากนัก
ระบอบยังหวังจะเกาะกระแสการเติบโตอย่างรวดเร็วของการท่องเที่ยวทั่วโลกในเอเชียตะวันออกตั้งแต่ช่วงทศวรรษ 2000 และยิ่งทวีความรุ่งเรืองมากขึ้นในช่วงทศวรรษ 2010 ดังนั้น รัฐบาลจึงได้ลงทุนอย่างมากในด้านต่าง ๆ ของการท่องเที่ยว ซึ่งส่งผลให้เกิดผลลัพธ์เชิงบวกบ้าง แม้การไม่มีสถิติอย่างเป็นทางการจะไม่อนุญาตให้เห็นภาพที่ชัดเจนเกี่ยวกับผลลัพธ์ของเกาหลีเหนือในด้านกลยุทธ์การท่องเที่ยว แต่คาดการณ์ว่ารายได้จากการท่องเที่ยวเพิ่มขึ้นประมาณร้อยละ 400 ระหว่าง ค.ศ. 2014 ถึง 2019 สิ่งนี้สร้างรายได้และเงินตราต่างประเทศให้กับระบอบ จนกระทั่งประเทศปิดพรมแดนสำหรับนักเดินทางต่างชาติในเดือนมกราคม ค.ศ. 2020
อย่างไรก็ตาม แม้กระทั่งก่อนการระบาดทั่ว นักท่องเที่ยวต่างชาติก็มีจำนวนน้อยเกินกว่าจะคุ้มค่ากับการลงทุนขนาดใหญ่เช่นนั้น และค่าบริการของพวกเขาก็สูงเกินกว่าที่ชาวเกาหลีเหนือทั่วไปจะเข้าถึง ยกเว้นเพียงกลุ่มคนรวยส่วนน้อยมาก ๆ – ตัวอย่างเช่น ใน ค.ศ. 2021 การพักค้างคืนหนึ่งคืนที่โรงแรมฮยังซันมีราคาสูงถึง 1,500 ดอลลาร์สหรัฐ ซึ่งเทียบเท่ากับเกือบร้อยละ 85 ของรายได้เฉลี่ยต่อปีของชาวเกาหลีเหนือ จากภายนอก สถานที่ท่องเที่ยวโอ่อ่าเหล่านี้ถูกมองว่าเป็น "โครงการโฆษณาชวนเชื่อที่หรูหราสำหรับระบอบ [เกาหลีเหนือ]"
ผู้แปรพักตร์จากเกาหลีเหนือส่วนใหญ่คัดค้านการท่องเที่ยวจากต่างประเทศ พวกเขามองว่ารายได้จากการท่องเที่ยวไม่ได้ไปถึงประชาชน แต่กลับเป็นการสนับสนุนและยืดอายุระบอบ ชาวเกาหลีเหนือโดยเฉลี่ยไม่ได้รับอนุญาตให้มีปฏิสัมพันธ์ใด ๆ กับนักท่องเที่ยว (และหากถูกบังคับให้ติดต่อก็อาจตกอยู่ในความเสี่ยงอย่างมาก) ดังนั้น นักท่องเที่ยวจึงแทบไม่มีผลกระทบใด ๆ ต่อการเปลี่ยนแปลงมุมมองของชาวเกาหลีเหนือเกี่ยวกับโลกภายนอกและการพัฒนา (หรือการขาดพัฒนา) ที่แท้จริงของประเทศตนเอง คนส่วนน้อยที่ได้รับอนุญาตให้เข้าใกล้นักท่องเที่ยวส่วนใหญ่ก็มีความรู้เกี่ยวกับโลกภายนอกอยู่แล้ว ยิ่งไปกว่านั้น นักท่องเที่ยวยังไม่ได้รับโอกาสให้เห็นหรือสัมผัสวิถีชีวิตประจำวันของชาวเกาหลีเหนือส่วนใหญ่ และจะถูกกันจากประสบการณ์ด้านลบต่าง ๆ เป็นพิเศษ หมายความว่านักท่องเที่ยวจะกลับไปด้วยความเข้าใจผิด ๆ เกี่ยวกับความเป็นจริงในเกาหลีเหนือ ผู้แปรพักตร์คนหนึ่งถึงกับกล่าวว่า "ในเกาหลีเหนือ ผลดีของการท่องเที่ยวมีประมาณร้อยละ 1 และผลเสียร้อยละ 99"
การท่องเที่ยวในเกาหลีเหนือถูกบรรยายว่าเป็น "Catch-22": สำหรับโครงการราคาแพงที่มีเป้าหมายเพื่อนักท่องเที่ยวที่จะให้ผลตอบแทนจากการลงทุนตามที่คาดหวัง รัฐบาลเกาหลีเหนือจะต้องยกเลิกข้อจำกัดที่เข้มงวดหลายประการที่บังคับใช้กับทั้งนักท่องเที่ยวและประชาชน หนึ่งในผู้แปรพักตร์เน้นย้ำว่า "ถ้าพวกเขาทำเช่นนั้น การท่องเที่ยวจะมีผลกระทบต่อประชาชนมากขึ้นอย่างมาก"
ข้อจำกัดและคำเตือน.
การลงทะเบียนเมื่อเดินทางมาถึง.
นักเดินทางต้องลงทะเบียนกับหน่วยงานรัฐบาลเกาหลีเหนือภายใน 24 ชั่วโมงหลังเดินทางมาถึง การดำเนินการนี้จะทำผ่านองค์กรเจ้าภาพหรือโรงแรมของพวกเขา
การติดต่อกับประชากรท้องถิ่น.
ในอดีต การปฏิสัมพันธ์ระหว่างนักท่องเที่ยวชาวต่างชาติกับคนท้องถิ่นถูกควบคุมอย่างเข้มงวด
ใน ค.ศ. 2024 การพูดคุยกับชาวเกาหลีเหนือโดยไม่ได้รับอนุญาตถือเป็นการจารกรรม (และมีโทษเช่นนั้น)
การสื่อสารระหว่างประเทศ.
ข้อมูลเมื่อ มกราคม 2013 ชาวต่างชาติสามารถซื้อซิมการ์ดได้ที่ท่าอากาศยานเปียงยาง ทำให้สามารถโทรศัพท์ระหว่างประเทศได้
เนื่องจากชาวเกาหลีเหนือจะถูกลงโทษอย่างรุนแรงสำหรับการโทรศัพท์ระหว่างประเทศ (หรือรับสาย) การดูรายการต่างประเทศ วิดีโอ ฯลฯ ผู้มาเยือนจึงทำให้คนท้องถิ่นตกอยู่ในความเสี่ยงสูงมาก เพียงแค่แสดงโทรศัพท์เคลื่อนที่ ไอพอด และอุปกรณ์อื่น ๆ ที่คล้ายกันให้พวกเขาดู หรือแม้กระทั้งการให้ยืมอุปกรณ์เหล่านั้น
ไม่อนุญาตให้นำโทรศัพท์ดาวเทียมและโดรนเข้าประเทศ
ไม่อนุญาตให้นำวรรณกรรมตะวันตกเกี่ยวกับเกาหลีเหนือเข้ามา เช่นเดียวกับคู่มือท่องเที่ยวเกี่ยวกับเกาหลีเหนือ เกาหลีใต้ หรือญี่ปุ่น รวมถึงสื่อลามกอนาจาร เนื้อหาทางศาสนา หรือสิ่งใดก็ตามที่วิพากษ์วิจารณ์รัฐบาลเกาหลีเหนือ เจ้าหน้าที่ศุลกากรจะตรวจสอบยูเอสบีไดรฟ์ ซีดี ดีวีดี แท็บเล็ต แล็ปท็อป สมาร์ตโฟน กล้องดิจิทัล และอุปกรณ์อิเล็กทรอนิกส์อื่น ๆ อย่างละเอียดเมื่อเดินทางมาถึง
การใช้สกุลเงินท้องถิ่น.
ชาวต่างชาติถูกห้ามใช้สกุลเงินวอนของเกาหลีเหนือ: พวกเขาต้องใช้สกุลเงินต่างประเทศ สกุลเงินยูโรเป็นสกุลเงินต่างประเทศที่ได้รับการยอมรับอย่างกว้างขวางที่สุด รองลงมาคือดอลลาร์สหรัฐและหยวนจีน การแลกเปลี่ยนสกุลเงินเป็นเรื่องยาก ผู้มาเยือนไม่สามารถใช้ตู้ ATM เช็คเดินทาง หรือบัตรเดบิตและบัตรเครดิตได้ และควรนำเงินสดสกุลเงินต่างประเทศติดตัวไปให้เพียงพอสำหรับการเดินทาง โดยเป็นธนบัตรย่อย
ความเคารพต่อผู้นำและประเทศเกาหลีเหนือ.
คณะผู้แทนทางทูตสวีเดนประจำเกาหลีเหนือเน้นย้ำว่า การแสดงความดูถูกเหยียดหยามต่อประเทศเกาหลีเหนือ ผู้นำ และสัญลักษณ์ต่าง ๆ เช่น ธงชาติ รูปภาพผู้นำ โปสเตอร์โฆษณาชวนเชื่อ ฯลฯ ถือเป็นเรื่องที่ทางการเกาหลีเหนือถือว่าเป็นการกระทำที่น่ารังเกียจอย่างยิ่ง มีความอดทนน้อยมากต่อสิ่งที่รัฐบาลพิจารณาว่าเป็นพฤติกรรมที่ก่อกวน และสิ่งนี้อาจนำไปสู่การจำคุกระยะยาว การใช้แรงงานหนักหรือการเสียชีวิต (ดูกรณีของออตโต วอร์มเบียร์)
นักท่องเที่ยวควรเลี่ยงการเรียกประเทศนี้ว่า "เกาหลีเหนือ" และให้ใช้คำว่า "สปป.เกาหลี" (DPRK; สาธารณรัฐประชาธิปไตยประชาชนเกาหลี) แทน
การซื้อของ.
นักท่องเที่ยวไม่ได้รับอนุญาตให้ซื้อของที่อื่นนอกเหนือจากร้านค้าที่กำหนดไว้สำหรับชาวต่างชาติ
การถ่ายภาพ.
การถ่ายภาพสิ่งใด ๆ ก็ตามที่ไม่ใช่สถานที่ท่องเที่ยวสาธารณะที่กำหนดไว้อย่างเคร่งครัดถือเป็นการจารกรรม (และมีโทษเช่นนั้น) นักท่องเที่ยวต้องขออนุญาตมัคคุเทศก์ที่ได้รับมอบหมายทุกครั้งก่อนถ่ายภาพ โดยเฉพาะอย่างยิ่งภาพถ่ายบุคคล รวมถึงตัวมัคคุเทศก์เองด้วย หัวข้อที่ละเอียดอ่อนเป็นพิเศษ ได้แก่ สิ่งใด ๆ ที่เกี่ยวข้องกับเขตทหารของเกาหลีเหนือ ทรัพย์สินทางทหาร และทหาร ภาพที่แสดงถึงความยากจน และสถานที่ก่อสร้าง
ภาพถ่ายของรูปปั้นจะต้องถ่ายให้เห็นรูปปั้นทั้งตัว ห้ามถ่ายภาพโคลสอัปเฉพาะส่วนศีรษะของรูปปั้น
กล้องดิจิทัลหรือกล้องวิดีโอจะต้องไม่มี GPS
กฎหมายสมัยนิยมและการแต่งกาย.
กฎหมายเกี่ยวกับสมัยนิยมและการแต่งกายนั้นเข้มงวดมากสำหรับชาวเกาหลีเหนือ แต่ผ่อนคลายกว่าสำหรับนักท่องเที่ยวชาวต่างชาติ สามารถสวมกางเกงขาสั้นและเสื้อผ้าบางได้ในฤดูร้อน
มีเพียงสองสถานที่ในประเทศเท่านั้นที่มีข้อกำหนดด้านการแต่งกายที่เข้มงวด โดยเสื้อผ้าจะต้องถูกมองว่าเหมาะสมและสุภาพ: ที่อนุสรณ์สถานใหญ่เขามันซู ผู้ชายจะต้องสวมกางเกงขายาวและรองเท้าหุ้มส้น (รองเท้าผ้าใบ รองเท้าสำหรับเดินทาง/เดินป่าใช้ได้ แต่ห้ามรองเท้าแตะแบบสวมและแบบคีบ) ผู้หญิงจะต้องสวมกางเกงขายาวหรือกระโปรง/ชุดกระโปรงที่ยาวคลุมเข่าลงมา; รองเท้าเปิดส้นและรองเท้าผ้าใบใช้ได้ แต่ห้ามรองเท้าแตะแบบสวมและแบบคีบ
การเยี่ยมชมวังสุริยะคึมซูซันในกรุงเปียงยางกำหนดให้ผู้ชายต้องสวมกางเกงและผู้หญิงต้องสวมชุดกระโปรงหรือกระโปรงยาวคลุมเข่า พร้อมกับเสื้อเชิ้ตหรือเสื้อเบลาส์ (ที่ไม่ใช่ผ้าโปร่ง) ชุดที่เป็นทางการจะได้รับการชื่นชมมากกว่า แต่ชุดสุภาพเรียบร้อยก็เป็นที่ยอมรับได้เช่นกัน ตราบใดที่สวมเสื้อเชิ้ตติดกระดุมและมีปก ห้ามสวมกางเกงยีนส์ กางเกงที่มีรอยขาด กางเกงขาสั้น กระโปรงสั้น รองเท้าแตะ และรองเท้าแตะแบบคีบ
ที่สวนน้ำมันซู จะมีชุดว่ายน้ำที่เหมาะสมให้เช่ารวมอยู่ในค่าเข้าแล้ว
พลเมืองสหรัฐและแคนาดา.
วันที่ 1 กุมภาพันธ์ ค.ศ. 2017 สหรัฐออกคำเตือนการเดินทางถึงพลเมืองสหรัฐ โดยเตือนผู้ที่ต้องการเดินทางเยือนถึงเหตุการณ์ที่เคยเกิดขึ้นและความอันตรายในเกาหลีเหนือ
นับตั้งแต่วันที่ 1 กันยายน ค.ศ. 2017 กระทรวงการต่างประเทศสหรัฐได้ห้ามการใช้หนังสือเดินทางสหรัฐ (ยกเว้นที่ได้รับการอนุมัติเป็นพิเศษ) สำหรับการเดินทางไปยังเกาหลีเหนือ โดยให้เหตุผลว่าพลเมืองสหรัฐถูกจับกุมและควบคุมตัวเป็นเวลานานสำหรับการกระทำที่ไม่ถือเป็นเหตุให้ถูกจับกุมในสหรัฐหรือประเทศอื่น ๆ กระทรวงการต่างประเทศสหรัฐยังระบุว่าได้รับรายงานว่าทางการเกาหลีเหนือควบคุมตัวพลเมืองสหรัฐโดยไม่มีข้อกล่าวหาและไม่อนุญาตให้พวกเขาออกจากประเทศ
เกาหลีเหนือได้ควบคุมตัวพลเมืองสหรัฐที่เดินทางมากับคณะทัวร์ที่จัดขึ้น
ข้อมูลเมื่อ ตุลาคม 2024 แคนาดาแนะนำให้เลี่ยงการเดินทางไปยังเกาหลีเหนือโดยสิ้นเชิง (ระดับคำแนะนำด้านความปลอดภัยสูงสุด)
พลเมืองเกาหลีใต้.
ข้อมูลเมื่อ 2024[ [update]] เกาหลีเหนือยังคงอยู่ในภาวะสงครามทางเทคนิคกับเกาหลีใต้ รัฐบัญญัติคุ้มครองภาษาและวัฒนธรรมเปียงยาง ซึ่งนำมาใช้เมื่อ 18 มกราคม ค.ศ. 2023 กำหนดให้ภาษาถิ่นของเกาหลีใต้เป็นสิ่งผิดกฎหมาย โดยมีบทลงโทษที่เป็นไปได้รวมถึงโทษประหารชีวิต
ทัวร์นำเที่ยว.
ไม่อนุญาตให้นักท่องเที่ยวเดินทางท่องเที่ยวโดยอิสระ ทั้งแบบเดี่ยวหรือกลุ่ม การเดินทางพร้อมมัคคุเทศก์นำเที่ยวเป็นข้อบังคับ ตั้งแต่เดือนธันวาคม ค.ศ. 2013 เกาหลีเหนือเปิดรับนักท่องเที่ยวในช่วงฤดูหนาว รีสอร์ตสกีมาซิกรย็องนอกเมืองว็อนซันในจังหวัดคังวอนเปิดให้บริการในช่วงต้น ค.ศ. 2014 ขณะที่นักท่องเที่ยวในอดีตถูกจำกัดอยู่แค่เพียงเปียงยาง แต่บางทัวร์ เมื่อเร็ว ๆ นี้สามารถขยายไปยังส่วนอื่น ๆ ของประเทศได้ เช่น ราจิน (และตลาดที่นั่น) และช็องจิน
นักท่องเที่ยวสามารถบินตรงไปยังเปียงยางจากปักกิ่ง เฉิ่นหยาง และเซี่ยงไฮ้ โดยยังมีบริการรถไฟไปยังเปียงยางจากปักกิ่งและตานตง
นักท่องเที่ยวจากประเทศตะวันตก.
สำหรับชาวตะวันตก มีผู้ให้บริการนำเที่ยวเอกชนจำนวนไม่มากที่ช่วยให้เข้าถึงเกาหลีเหนือได้ รวมถึงโครยอทัวส์ (Koryo Tours) (เป็นที่รู้จักจากภาพยนตร์ที่เกี่ยวข้องกับเกาหลีเหนือ เช่น "Comrade Kim Goes Flying" และมีประวัติอันยาวนานในภูมิภาคนี้) อูรีทัวส์ (Uri Tours) (เป็นที่รู้จักจากบทบาทในการเดินทางไปยังเกาหลีเหนือของเดนนิส ร็อดแมนและเอริก ชมิดต์) ลูไพน์ทราเวิล (Lupine Travel) (บริษัทนำเที่ยวราคาประหยัดในสหราชอาณาจักร เป็นที่รู้จักจากการแข่งขันกอล์ฟสมัครเล่น DPRK Open) ร็อกกีโรดทราเวิล (Rocky Road Travel) (บริษัทที่ตั้งอยู่ในเบอร์ลิน) จูเชทราเวิลเซอร์วิเซส (Juche Travel Services) (บริษัทที่ตั้งอยู่ในสหราชอาณาจักร) เคทีจี (KTG) (เป็นที่รู้จักจากกลุ่มทัวร์ขนาดเล็กและทัวร์ราคาไม่แพง) ฟาร์เรลทัวร์ (FarRail Tours) (เคยจัดทัวร์เพื่อชมรถจักรไอน้ำที่ยังใช้งานและรถไฟใต้ดินเปียงยาง แต่ทัวร์สุดท้ายดังกล่าวจัดขึ้นใน ค.ศ. 2019)
ใน ค.ศ. 2016 ออตโต วอร์มเบียร์ นักศึกษาวิทยาลัยชาวอเมริกัน ถูกจับกุมด้วยข้อหาขโมยโปสเตอร์โฆษณาชวนเชื่อจากผนังโรงแรมในเปียงยาง และถูกตัดสินจำคุก 15 ปี วอร์มเบียร์เดินทางไปกับบริษัทนำเที่ยว ยังไพโอเนียร์ทัวส์ (Young Pioneer Tours; YPT) ซึ่งมีฐานอยู่ในประเทศจีน ในทัวร์ 5 วันในเกาหลีเหนือ เขาได้รับการปล่อยตัวในสภาพโคม่าในเดือนมิถุนายน ค.ศ. 2017 และเดินทางกลับสหรัฐ ซึ่งเขาเสียชีวิตในวันที่ 19 มิถุนายน ค.ศ. 2017 เป็นผลให้ YPT ประกาศว่าจะไม่นำพลเมืองสหรัฐไปยังเกาหลีเหนืออีกต่อไปเนื่องจากความเสี่ยงนั้น "สูงเกินไป" บริษัทนำเที่ยวเกาหลีเหนืออื่น ๆ ก็ประกาศว่าจะทบทวนจุดยืนของตนในการรับพลเมืองสหรัฐ ในเดือนกรกฎาคม ค.ศ. 2017 รัฐบาลสหรัฐประกาศว่าพลเมืองสหรัฐจะไม่ได้รับอนุญาตให้เดินทางไปเยือนเกาหลีเหนือเพื่อการท่องเที่ยวอีกต่อไป (หนังสือเดินทางถูกประกาศว่าไม่ถูกต้องสำหรับการเดินทางไปยัง ใน หรือผ่านประเทศนั้น) คำสั่งห้ามเดินทางเป็นเวลาหนึ่งปีมีผลบังคับใช้ในวันที่ 1 กันยายน ค.ศ. 2017 และได้รับการขยายเวลาทุกปีนับตั้งแต่นั้นมา การขยายเวลาห้ามล่าสุดจะหมดอายุในวันที่ 31 สิงหาคม ค.ศ. 2025
ทัวร์จากประเทศเกาหลีใต้.
ใน ค.ศ. 2002 พื้นที่โดยรอบภูเขาคึมกัง ภูเขาที่มีทัศนียภาพงดงามและตั้งอยู่ใกล้ชายแดนเกาหลีใต้ ได้รับการกำหนดให้เป็นแหล่งท่องเที่ยวพิเศษ: เขตท่องเที่ยวภูเขาคึมกัง บริษัทเอกชนเป็นผู้ดำเนินการนำเที่ยว ซึ่งนำนักท่องเที่ยวชาวเกาหลีใต้หลายพันคนมายังภูเขาคึมกังในแต่ละปี ก่อนจะมีการระงับการนำเที่ยวในช่วงปลาย ค.ศ. 2008 ด้วยการยิงสังหารนักท่องเที่ยวชาวเกาหลีใต้ เมื่อการนำเที่ยวไม่ได้กลับมาดำเนินการอีกครั้งภายในเดือนพฤษภาคม ค.ศ. 2010 เกาหลีเหนือประกาศฝ่ายเดียวว่าจะยึดทรัพย์สินอสังหาริมทรัพย์ของเกาหลีใต้ในภูมิภาคดังกล่าว
ในเดือนกรกฎาคม ค.ศ. 2005 กลุ่มบริษัทฮุนไดของเกาหลีใต้บรรลุข้อตกลงกับรัฐบาลเกาหลีเหนือเพื่อเปิดพื้นที่เพิ่มเติมสำหรับการท่องเที่ยว รวมถึงภูเขาแพ็กดูและแคซ็อง แคซ็องเปิดให้มีการท่องเที่ยวแบบไปเช้าเย็นกลับสำหรับนักท่องเที่ยวชาวเกาหลีใต้และชาวต่างชาติในเดือนธันวาคม ค.ศ. 2007 โดยเกาหลีเหนือคิดค่าบริการ 180 ดอลลาร์สหรัฐสำหรับการเดินทางหนึ่งวัน เมืองนี้ต้อนรับนักท่องเที่ยวหลายร้อยคนต่อสัปดาห์ ส่วนใหญ่เป็นชาวเกาหลีใต้
การเดินทางไปที่แคซ็องถูกระงับในเดือนธันวาคม ค.ศ. 2009 ด้วยความขัดแย้งทางการเมืองระหว่างเกาหลีเหนือและใต้ที่เกี่ยวข้องกับลูกโป่งโฆษณาชวนเชื่อ ลูกโป่งเหล่านี้บรรจุข้อมูลที่เป็นการวิพากษ์วิจารณ์คิม จ็อง-อิลและระบอบของเกาหลีเหนือ ถูกส่งเข้าไปในเกาหลีเหนือจากทางใต้ของชายแดนในเกาหลีใต้ เมื่อเกาหลีใต้ไม่ตอบสนองต่อข้อเรียกร้องของเกาหลีเหนือให้หยุดลูกโป่งโฆษณาชวนเชื่อ เกาหลีเหนือจึงระงับการเดินทางไปแคซ็อง การเดินทางไปแคซ็องกลับมาเปิดอีกครั้งในเดือนเมษายน ค.ศ. 2010 แต่ก็ถูกระงับอีกครั้งในเดือนต่อมาหลังเหตุการณ์เรือช็อนอันของเกาหลีใต้อับปาง
ทัวร์จากประเทศจีน.
ในเดือนกันยายน ค.ศ. 2008 รัฐบาลจีนกำหนดให้ประเทศเกาหลีเหนือเป็นจุดหมายปลายทางอย่างเป็นทางการสำหรับการท่องเที่ยวต่างประเทศสำหรับชาวจีน รัฐบาลจีนขึ้นทะเบียนเกาหลีเหนือเป็น "จุดหมายปลายทางที่ได้รับอนุมัติ" ใน ค.ศ. 2010 ซึ่งเป็นสถานะที่อำนวยความสะดวกในการเดินทางไปท่องเที่ยวประเทศดังกล่าวของพลเมืองจีน
ในเดือนเมษายน ค.ศ. 2010 รถไฟท่องเที่ยวขบวนแรกจากตานตง ประเทศจีน นำนักท่องเที่ยวมายังเกาหลีเหนือสำหรับการท่องเที่ยวสี่วัน ก่อนหน้านั้น รถไฟระหว่างประเทศจากปักกิ่งไปยังเปียงยางถูกใช้เป็นรถไฟท่องเที่ยว
ในเดือนมิถุนายน ค.ศ. 2011 พลเมืองจีนได้รับอนุญาตให้เดินทางท่องเที่ยวด้วยตนเองในประเทศเกาหลีเหนือเป็นครั้งแรก
ข้อมุลเมื่อ มกราคม 2013 นักท่องเที่ยวสามารถนำโทรศัพท์เคลื่อนที่ส่วนตัวเข้าไปในเกาหลีเหนือได้แล้ว แม้โทรศัพท์นั้นจะไม่สามารถโทรออกหรือรับสายได้หากไม่มีซิมการ์ดของเกาหลีเหนือ (ซึ่งเริ่มมีให้ชาวต่างชาติใช้งาน) ก่อนหน้านี้ ชาวต่างชาติต้องมอบโทรศัพท์ของตนที่ชายแดน (หรือท่าอากาศยาน) ก่อนเข้าไปในประเทศ
จำนวนนักท่องเที่ยวชาวจีนที่เดินทางไปเยือนเกาหลีเหนือลดลงร้อยละ 70 จาก ค.ศ. 2010 ถึง 2011 บริษัทนำเที่ยวของจีนแห่งหนึ่งอ้างว่าจำนวนแพ็กเกจทัวร์ที่มีจำกัดและข้อจำกัดเกี่ยวกับสถานที่ที่นักท่องเที่ยวต่างชาติสามารถเดินทางไปได้เป็นเหตุผลหลักของการขาดความสนใจ มีเพียงเปียงยางและภูเขาคึมกังเท่านั้นที่อยู่ในรายการเดินทางของชาวจีน ใน ค.ศ. 2012 นักท่องเที่ยวชาวจีน 237,000 คนเดินทางไปเยือนเกาหลีเหนือ พวกเขามีจำนวนมากกว่า 350,000 คนใน ค.ศ. 2019 ซึ่งเป็นจำนวนมากที่สุดเท่าที่เคยมีมา และนำรายได้เข้ามาประมาณ 175 ล้านดอลลาร์ในปีนั้น โดยจีนคิดเป็นสัดส่วนประมาณร้อยละ 95 ของยอดสุทธิ แต่นักท่องเที่ยวชาวจีนส่วนใหญ่เดินทางมาเยือนน้อยกว่าหนึ่งสัปดาห์ และมีเพียงไม่กี่คนที่เดินทางมาเป็นครั้งที่สอง
สถานที่ต่าง ๆ สามารถเข้าถึงได้จากฝั่งจีน เช่น นัมยัง และอารามต่าง ๆ ในชิลโบซัน (จังหวัดฮัมกย็องเหนือ เกาหลีเหนือ) จากถูเหมิน (มณฑลจี๋หลิน ประเทศจีน) ใน ค.ศ. 2011 มีกำหนดการเริ่มให้บริการรถไฟถูเหมิน-เกาหลี
แม้การพนันจะเป็นสิ่งต้องห้ามสำหรับพลเมืองเกาหลีเหนือ แต่มีกาสิโนสองแห่งในเกาหลีเหนือที่เปิดให้บริการสำหรับนักท่องเที่ยวชาวจีนคือโรงแรมและกาสิโนอิมพีเรียล (Imperial Hotel & Casino) ในราซ็อน และเปียงยางกาสิโนในโรงแรมนานาชาติยังกักโดในเปียงยาง
นครผาพันปีฉางไป๋ (Changbai Millennium Cliff City) ซึ่งตั้งอยู่คร่อมพรมแดนติดกับประเทศจีน เปิดให้เข้าชมใน ค.ศ. 2021 และอนุญาตให้นักท่องเที่ยวสามารถมองเห็นเข้าไปในเมืองฮเยซันของเกาหลีเหนือ (จังหวัดรยังกัง)
การตรวจลงตรา.
โดยหลักการแล้ว บุคคลใดก็ตามได้รับอนุญาตให้เดินทางไปยังเกาหลีเหนือ มีเพียงชาวเกาหลีใต้และนักข่าวเท่านั้นที่มักถูกปฏิเสธ แม้จะมีข้อยกเว้นบ้างสำหรับนักข่าว ตัวอย่างเช่น นักข่าวชาวโครเอเชียได้รับการเข้าถึงเป็นพิเศษในเดือนมิถุนายน ค.ศ. 2012 แม้โทรศัพท์ของพวกเขาจะถูกยึดและส่งคืนเมื่อพวกเขาเดินทางออกและพวกเขามีมัคคุเทศก์นำเที่ยวพิเศษ
ข้อมูลเมื่อ 2024 การดำเนินการขอวีซ่าจะต้องทำผ่านตัวแทนที่ได้รับอนุญาต แม้ตามข้อมูลจาก "chinatours.com" ระบุว่าบุคคลทั่วไปสามารถยื่นขอวีซ่าด้วยตนเองได้ที่สถานทูตเกาหลีเหนือในประเทศของตน หากมีสถานทูตตั้งอยู่ แต่กระบวนการจะใช้เวลานานกว่าและจำเป็นต้องเดินทางไปยังสถานทูตดังกล่าว
วีซ่านักท่องเที่ยวมาในรูปแบบของเอกสารเดินทางสีฟ้าที่ระบุว่า "บัตรนักท่องเที่ยว" (เกาหลี: ; เอ็มอาร์: "kwankwangchŭng") และมีชื่อทางการของประเทศ (สาธารณรัฐประชาธิปไตยประชาชนเกาหลี) เป็นภาษาอังกฤษและภาษาเกาหลี ซึ่งจะถูกประทับตราโดยศุลกากรเกาหลีเหนือแทนการประทับตราในหนังสือเดินทาง เอกสารเดินทางนี้จะถูกเก็บคืนเมื่อเดินทางออกจากประเทศ วีซ่านักท่องเที่ยวสามารถออกให้ในรูปแบบของสติกเกอร์ประทับในหนังสือเดินทางของผู้มาเยือนได้เช่นกัน หากมีการร้องขอ อย่างไรก็ตาม สิ่งนี้เป็นไปได้เฉพาะในกรณีที่มีหน่วยงานทางทูตของเกาหลีเหนือในประเทศบ้านเกิดของผู้มาเยือนเท่านั้น ผู้มาเยือนไม่ได้รับอนุญาตให้เดินทางออกนอกพื้นที่ทัวร์ที่กำหนดโดยไม่มีมัคคุเทศก์ชาวเกาหลีของตน
ก่อน ค.ศ. 2010 นักท่องเที่ยวที่ถือหนังสือเดินทางของสหรัฐไม่ได้รับอนุมัติวีซ่า ยกเว้นในช่วงที่มีการแสดงหมู่เทศกาลอารีรัง พลเมืองสหรัฐ นักข่าวและพลเมืองจากชาติอื่น ๆ ก็เคยได้รับอนุญาตเป็นพิเศษให้เข้าไปในฐานะสมาชิกของสมาคมมิตรภาพเกาหลีและโชซ็อนเอกซ์เชนจ์ พลเมืองเกาหลีใต้จำเป็นต้องได้รับการอนุมัติพิเศษจากทั้งสองรัฐบาลเพื่อเข้าสู่เกาหลีเหนือและโดยทั่วไปจะไม่ได้รับอนุมัติสำหรับการท่องเที่ยวทั่วไปยกเว้นในพื้นที่ท่องเที่ยวพิเศษที่กำหนดไว้สำหรับชาวเกาหลีใต้
นักท่องเที่ยวจำนวนน้อยเท่านั้นที่ได้รับอนุญาตให้เข้าประเทศในแต่ละปีและระยะเวลาการพำนักของพวกเขาก็จำกัดไว้เพียงไม่กี่วัน ซึ่งสามารถใช้ได้เมื่อใดก็ได้ภายในระยะเวลาที่วีซ่ามีอายุ โดยปกติคือสามหรือหกเดือน (แต่ไม่ได้หมายความว่าคุณสามารถอยู่ในเกาหลีเหนือได้สามหรือหกเดือน)
พลเมืองจีนที่ต้องการเดินทางไปเที่ยวชมเทศมณฑลทงริมสามารถเดินทางเข้าได้โดยใช้เพียงบัตรประชาชนจีนของตนเองเป็นระยะเวลาสูงสุดสองวัน (ใน ค.ศ. 2024)
เฉพาะพลเมืองของสิงคโปร์และมาเลเซียเท่านั้นที่ได้รับอนุญาตให้เดินทางเข้าประเทศเกาหลีเหนือด้วยหนังสือเดินทางธรรมดาโดยไม่ต้องมีวีซ่า แต่การยกเว้นเหล่านี้ถูกเพิกถอนสำหรับทั้งสองสัญชาติในเดือนกุมภาพันธ์ ค.ศ. 2017
การเปิดพรมแดนเพื่อการท่องเที่ยวอีกครั้งหลังการระบาดทั่ว.
ด้วยจำนวนผู้ป่วยโควิด-19 เพิ่มสูงขึ้น รัฐบาลเกาหลีเหนือจึงตัดสินใจปิดพรมแดนไม่รับนักท่องเที่ยว ในเดือนมกราคม ค.ศ. 2020
ในเดือนกรกฎาคม ค.ศ. 2023 คณะผู้แทนจากรัสเซียและจีนเป็นชาวต่างชาติกลุ่มแรกที่ทราบกันว่าได้รับการเชิญให้เข้าไปในประเทศนับตั้งแต่มีการปิดพรมแดนในเดือนมกราคม ค.ศ. 2020 โดยพวกเขาเดินทางไปยังเปียงยางเพื่อเข้าร่วมในวาระครบรอบ 70 ปีการลงนามสนธิสัญญาสงบศึกสงครามเกาหลี ราววันที่ 16 สิงหาคม ค.ศ. 2023 รถโดยสารสองคันจากเกาหลีเหนือข้ามแม่น้ำยาลู่ซึ่งเป็นพรมแดนติดกับประเทศจีน และจอดที่เมืองตานตงของจีน นักข่าวคาดการณ์ว่าผู้อยู่ในรถโดยสารเหล่านั้นเป็นนักกีฬาชาวเกาหลีเหนือกำลังเดินทางไปยังอัสตานา เมืองหลวงประเทศของคาซัคสถาน เพื่อเข้าร่วมการแข่งขันเทควันโดชิงแชมป์โลก แต่ในปีนั้น การแข่งขันเทควันโดชิงแชมป์โลกจัดขึ้นระหว่างวันที่ 29 พฤษภาคม ถึง 6 มิถุนายน ในบากู
ในเดือนกุมภาพันธ์ ค.ศ. 2024 นักท่องเที่ยวชาวรัสเซียกลุ่มแรกจำนวน 100 คนได้เดินทางไปเที่ยวรีสอร์ตสกีมาซิกรย็อง (ซึ่งเปิดทำการใน ค.ศ. 2014) เป็นเวลาสี่วัน ซึ่งรีสอร์ตแห่งนี้เปิดทำการใน ค.ศ. 2014 และตั้งอยู่ใกล้กับเมืองชายฝั่งว็อนซันทางตะวันออก กลุ่มนักท่องเที่ยวเดินทางมาด้วยเที่ยวบินของแอร์โครยอจากวลาดีวอสตอคมายังเปียงยาง ในช่วงเดือนกุมภาพันธ์และมีนาคม ค.ศ. 2024 มีนักท่องเที่ยวชาวรัสเซียรวมสามกลุ่มจำนวนกว่า 200 คนได้รับอนุญาตให้ใช้เวลาในเกาหลีเหนือ ยังมีการวางแผนการเดินทางไต่เขาในเกาหลีเหนือสองครั้งสำหรับวันหยุดของชาวรัสเซียในเดือนพฤษภาคม ค.ศ. 2024 แต่อย่างน้อยหนึ่งทัวร์ที่กำหนดไว้จากรัสเซียถูกยกเลิกเนื่องจากขาดความต้องการ
วันที่ 14 สิงหาคม ค.ศ. 2024 รัฐบาลประกาศความตั้งใจเปิดพรมแดนของประเทศเพื่อการท่องเที่ยวระหว่างประเทศอีกครั้งหลังปิดไปเกือบ 5 ปี โดยจะเริ่มในเดือนธันวาคม ค.ศ. 2024 กับเมืองซัมจีย็อนที่ได้รับการพัฒนาใหม่ ซึ่งเป็นที่นิยมสำหรับสิ่งอำนวยความสะดวกด้านกีฬาฤดูหนาวและอยู่ใกล้กับภูเขาแพ็กดูอย่างมาก ยังไม่เป็นที่ทราบแน่ชัดว่าเกาหลีเหนือจะเปิดประเทศทั้งหมดในขอบเขตใด
ตั้งแต่เดือนกุมภาพันธ์ถึงต้นเดือนกันยายน ค.ศ. 2024 นักท่องเที่ยวชาวรัสเซียประมาณ 600 คนได้เดินทางเยือนเกาหลีเหนือ ส่วนใหญ่อยู่ที่เปียงยาง และนครพิเศษราซ็อนบนชายฝั่งตะวันออกใกล้กับรัสเซีย